**LIETUVOS ETNINĖS KULTŪROS UGDYTOJŲ SĄJUNGOS NARIŲ SUSIRINKIMAS**

**2019 – 08 – 03,**

**Švenčionių r. , Družiliai, Žeimenos g. 11**

Rūtos Čėsnienės pranešimas

­„Pirmoji etninės kultūros olimpiada - sėkmės, iššūkiai ir perspektyvos“

2014 m. birželio 28 d. Lietuvos Etninės kultūros draugijos suvažiavime buvo įkurta LEKUS - Lietuvos Etninės kultūros ugdytojų sąjunga (asociacija) bei sudaryta jos valdyba. LEKUS - tai nepolitinė, savanoriška, visuomeninė pelno nesiekianti organizacija, kurios pagrindinis tikslas – telkti etninės kultūros ugdytojus (ikimokyklinio, priešmokyklinio, pradinio, pagrindinio ir vidurinio ugdymo bei neformalaus švietimo pedagogus, aukštųjų mokyklų dėstytojus ir studentus, mokslininkus, edukacine veikla užsiimančius kultūros įstaigų darbuotojus, verslininkus ir kitus suinteresuotus asmenis) bendrai veiklai, siekiant etninės kultūros ugdymo plėtros bei tobulinimo, tautinės savimonės ir savigarbos puoselėjimo, skleidžiant etninės kultūros suvokimą, tradicines dorovines ir moralines vertybes.

Šiuo metu LEKUS vienija **130** narių.

**LEKUS veikla 2018 – 2019 metais**

**Pirmoji Lietuvos mokinių etninės kultūros olimpiada**

Olimpiados tikslas – ugdyti brandžią, visapusiškai išprususią, tautiškai ir pilietiškai susivokusią asmenybę, gebančią puoselėti, saugoti, išreikšti ir perduoti kitiems prigimtines (etnines) ir pasaulio kultūrų vertybes.

**Rezultatai**

Etninės kultūros olimpiada buvo LEKUS veiklos prioritetas nuo pat organizacijos susikūrimo 2014 m. Po ketverių metų pastangų, bendadarbiaujant su EKGT, LMNŠC, netgi padedant politikams ( ne vienoje konferencijoje Seime išsakytas Olimpiados poreikis) pagaliau turime ir mes savo Olimpiadą. Buvo sukurti nuostatai, sukurtos užduotys 6- 8 ir 9-12 klasių kategorijoms. Pirmas Olimpiados etapas vyko regionuose. Organizavo savivaldybės padedant švietimo skyriams. Sujudino mokyklas, neformalaus ugdymo įstaigas, išryškino ir problemas. Paaiškėjo, kad daugelyje mokyklų etnokultūrinis ugdymas vyksta iš dalies arba visai nevyksta. Trūksta specialistų, etninės kultūros integravimas į mokomuosius dalykus neduoda norimo rezultato ir kt.

2019 m. kovo 30 d. Vilniaus Žvėryno gimnazijoje vyko pirmosios Lietuvos mokinių etninės kultūros olimpiados respublikinis etapas. Po atrankinių etapų finale dalyvavo 29 mokiniai iš visų Lietuvos regionų. Olimpiados dalyvius pasveikino švietimo, mokslo ir sporto viceministrė Monika Bilotienė, Etninės kultūros globos tarybos pirmininkė Dalia Urbanavičienė, Lietuvos mokinių neformaliojo švietimo centro direktorius Algirdas Sakevičius.

Mokiniai varžėsi 6–8 ir 9–12 klasių amžiaus grupėse. Pirmoji užduotis – etnokultūros pažinimo testas, antroji – etnokultūrinė kūrybinė raiška. Dalyviai grojo liaudiškais instrumentais, dainavo, šoko, varžėsi skaitovų žanre.

Olimpiadą organizavo Švietimo, mokslo ir sporto ministerija ir Lietuvos mokinių neformaliojo švietimo centras bendradarbiaudami su Etninės kultūros globos taryba bei Lietuvos etninės kultūros ugdytojų sąjunga. Šių institucijų atstovai kartu su laureatus atlydėjusiais mokytojais renginio metu aptarė etninės kultūros ugdymo padėtį, etninės kultūros ugdymo bendrųjų programų įgyvendinimo problemas mokyklose. Pastebėta, kad etninės kultūros integravimas į kitus dalykus neužtikrina etnokultūrinių žinių perdavimo. Aktualu stiprinti etnokultūrinio ugdymo židinius, užtikrinti sąlygas etnokultūrinio profilio gimnazijų veiklai. Aptarta Olimpiados reikšmė ugdant etninę kultūrą ir jos ateitis**. Rengiantis kitų metų Olimpiadai, spalio pradžioje numatyta suorganizuoti seminarą mokytojams.**

Švietimo, mokslo ir sporto ministro 2019 m. gegužės 29 d. [Nr. V-651įsakymu](https://e-seimas.lrs.lt/portal/legalAct/lt/TAD/57c89491824811e98a8298567570d639?positionInSearchResults=0&searchModelUUID=db460b6f-bc5e-47db-8298-88830c664000) Lietuvos mokinių etninės kultūros olimpiada įtraukta į konkursinės eilės sudarymą 2019 metais. Tai reiškia, kad Etninės kultūros olimpiados, kaip ir kitų olimpiadų, laimėtojai galės gauti papildomų balų stodami į aukštąsias mokyklas.

Papildomi taškai bus pridedami Olimpiados 1-3 vietų laimėtojams (10-12 klasių), stojant  į bet kurią aukštąją mokyklą, bet kurią programą.  Pirmos vietos laimėtojai gaus 1,5 papildomo taško, antros vietos – 1 tašką, trečios vietos – 0,5 taško. Kelių olimpiadų laimėtojams gali būti pridėta iki 2,5 papildomo taško.

Mūsų tikslas, kad Olimpiados dalyvių skaičius didėtų, įsitrauktų vis daugiau savivaldybių. Visgi džiaugiamės, kad Olimpiada įvyko. Šiais metais dalis mokytojų su mokiniais neišdrįso dalyvauti, nes jautėsi nepasirengę, pritrūko laiko pasiruošti. Daugelis mokytojų sakė, kad reikalingi seminarai, konferencija, daugiau informacijos, kaip pasiruošti Olimpiadai. Tad konferencijos, galbūt net dviejų dienų, organizavimas – visų mūsų bendras reikalas. Prašyčiau pasisakyti, diskutuoti konferencijos pranešimų temų klausimu. **Ką siūlytumėte pakviesti?**

**Projektai**

2018 m. EKGT projektas “ETNINĖS KULTŪROS TĘSTINUMO IR KAITOS TYRIMŲ 2016 – 2022 METŲ PROGRAMA” tyrimas „Etninės kultūros temos ugdymo programose“,

 2019 m. tyrimas “Pradinio ugdymo programinių dokumentų analizė etninės kultūros ugdymo aspektu”.

2018 m. LMNŠC projektas „Lietuvių etninės kultūros atspindžiai fotografijoje“ dalyviai iš Radviliškio Gražinos pagrindinės mokyklos, Stakliškių gimnazijos, Alytaus „Sakalėlio“ pradinės mokyklos, Alytaus progimnazijos, Miroslavo gimnazijos, Juodšilių „Šilo“ gimnazijos, Maišiagalos Lietuvos didžiojo kunigaikščio Algirdo gimnazijos ir Vilniaus Senvagės gimnazijos mokėsi rengti kraštotyrines ekspedicijas, sužinojo, kaip turi būti renkama foto/vaizdo/audio medžiaga, kaip tinkamai ją dokumentuoti. Projekto dalyviai padedant specialistėms Daliai Urbanavičienei ir Daivai Vyčinienei dalyvavo bandomojoje kraštotyros ekspedicijoje: mokėsi užmegzti pokalbį su nuotraukos savininku, atlikti interviu, analizavo ir aprašė gautas fotografijas, kūrė nuotraukų katalogus, mokėsi kūrybingai juos pristatyti. Baigiamoji projekto konferencija vyko Vilniuje Centriniame istorijos archyve.

Gautas finansavimas 6928 Eur.LMNŠC projektui “Keliauk Lietuvoje” , kuris tęsis iki gruodžio 2 d.

 Projekte dalyvauja 8 mokyklos iš Radviliškio, Biržų, Merkinės, Šalčininkų, Kauno, Širvintų, Vilniaus raj. ir Vilniaus.

Įsitraukė LEKUS narės Ala Beliajeva, Zita Kumpelienė, Dalina Galskienė, Laima Šližytė. Kviečiame ir kitus įsitraukti į projektą. Šio projekto tikslas – ugdyti vaikų pilietiškumą, bendradarbiaujant su nevyriausybinėmis organizacijomis ir švietimo įstaigomis ugdyti vaikų ir jaunimo bendrąsias kompetencijas stiprinant jų pilietinę savimonę, bendruomeniškumą, skatinti saviraišką bei savanorystę ir žinoma stiprinti meilę savo kraštui. Daugiau skaitykite [www.lekus.lt](http://www.lekus.lt)

2019 m. Kultūros tarybos iš dalies finansuotas projektas “Grįžulai” 6 200 Eur

LEKUS partnerė nevyriausybinių organizacijų iniciatyvos **Baltijos kelio 2019 minėjimas „Baltijos kelias gyvas!“**

**Konferencijos**

* 2018 -03 -28 konferencija Seime „Etninės kultūros ugdymo padėtis Lietuvoje ir siekiamybė“. Pranešimą skaitė   Asta Valiukevičienė „Etnokultūrinis ugdymas vaikų ir jaunimo neformaliojo ugdymo centruose“.
* 2018 m. spalio 12 d. konferencija Alytuje „Etninės kultūros gyvoji tradicija šiandien”
* 2019 m. kovo 20 d. konferencija Seime „Etninės kultūros tęstinumo ir kaitos tyrimai“, kur buvo pristatyti EKGT užsakymu 2018 m. atlikti tyrimai. Pristačiau su Asta Valiukevičiene atliktą tyrimą „Etninės kultūros temos ugdymo programose;
* „Kultūros ir kūrybiškumo svarba vaikystėje“ gegužės 16 d. LEKUS partneriai. Organizavo Alina Sinicė, pranešimus skaitė Dalia Urbanavičienė ir Asta Valiukevičienė.

**Svarbūs susitikimai**

Vasario 19 d. ŠMSM ministras Algirdas Monkevičius priėmė EKGT pirmininkę Dalią Urbanavičienę, Vilniaus Žvėryno gimnazijos direktorę Daivą Žiūrienę, Alytaus „Sakalėlio“ pradinės mokyklos direktorę Virginiją Vitunskaitę ir LEKUS pirmininkę Rūtą Čėsnienę.

Susitikime buvo išsakytas susirūpinimas dėl etninės kultūros ugdymo situacijos švietime, apsvarstytas  etnokultūrinio ugdymo kaip privalomo dalyko poreikis pradiniame ugdyme, etninės kultūros sampratos, kuri suteiktų galimybę švietimo įstaigoms dirbti savitai ir nuosekliai, patvirtinimo klausimas, aptarti etnologijos ir folkloristikos grąžinimo į studijų krypčių sąrašą, etninės kultūros specialistų rengimo klausimai. Užsiminta ir apie tradicinės amatininkystės ugdymo problemą.

Ministras sutiko, kad reikalinga ugdyti gilų jauno žmogaus savo tapatumo suvokimą, akcentavo, kad išgirdo, supranta iškeltų klausimų svarbumą. Jo nuomone, stiprus etnokultūrinis ugdymas atneštų daug naudos ne tik siekiant ugdyti tautinę savimonę, bet ir skatinant vietinį verslą. A. Monkevičius išreiškė nuostatą, kad etnokultūrinis ugdymas turi atsirasti visose švietimo įstaigose. Jis palankiai įvertino siūlymą dėl privalomo pradinio etnokultūrinio ugdymo. Vis dėlto, jo nuomone, etnokultūrinio ugdymo plėtrą racionaliausia būtų pradėti nuo jau dabar egzistuojančių etnokultūros židinių stiprinimo.

Nutarta susitikimo metu etninės kultūros atstovų pateiktus siūlymus aptarti ministerijoje, tada surengti kitą etninės kultūros ir ministerijos atstovų susitikimą.

Nuolat vyksta ŠMSM susitikimai su asociacijų vadovų taryba, kuriai priklauso ir LEKUS, taip pat Lietuvos pedagogų asociacijų vadovų tarybos (LPAVT) susirinkimai, juose aktyviai dalyvaujame. Šiuo metu:

1. Parengtas kreipimasis dėl Ugdymo turinio kaitos ir švietimo struktūrinių reformų (dalyvavo narė Inga Tamkevičienė).
2. Švietimo centrų darbuotojų asociacija ruošia kvalifikacijos programų sąrašą. Jis bus parengtas pagal mokomuosius dalykus rugpjūčio pradžioje.
3. Jau baigiamos rengti Ugdymo turinio atnaujinimo **Gairės**. Po rugpjūčio 15 d. Gairės bus persiųstos Jums susipažinti. **Bendrojo ugdymo planuose integruojamosios programos privalomos.** Jos, kaip planuojama, turėtų atsirastidalykų turinyje (kaip atskirų nebeliks). Svarbu tai, kad jau susitarta ir numatyta Gairių pristatymo data asociacijų vadovams. Šis renginys, kuriame dalyvaus Ministras ir Viceministrė, įvyks ŠMSM **rugpjūčio 29 d., 14.00 val.**
4. Pateikėme pasiūlymus ŠMSM Bendrųjų ugdymo planų projektui. Gavome atsakymą dėl pradinio ugdymo planų 2019-2020, 2020-2021 m. m.

Gautas UPC prašymas teikti mokytojų patirtį. UPC rengiamas mokytojų etninės kultūros integravimo gerosios patirties pristatymas metodiniame leidinyje „ETNOGRAFINIS PALIKIMAS – KIEKVIENO MŪSŲ SAVASTIES DALIS“

Lietuvos nacionalinės UNESCO komisijos sekretoriatas, bendradarbiaudamas su Vilniaus etninės kultūros centru, finansuojant Lietuvos kultūros tarybai, vykdo projektą, skirtą Vilniaus apskrities informacinės nevyriausybinių organizacijų, dirbančių nematerialaus kultūros paveldo ir etninės kultūros srityse, duomenų bazės/ katalogo sukūrimui.  Projektas sumanytas siekiant paskatinti nevyriausybinių organizatorių (NVO) sektorių, veikiantį nematerialaus kultūros paveldo ir etninės kultūros srityse (profesines sąjungas, asociacijas, folkloro grupes, vietos bendruomenes, tautines bendrijas, labdaros ir paramos fondus, kitas visuomenines organizacijas ir įstaigas), pristatyti visuomenei savo veiklą, keistis informacija, padėti lengviau rasti partnerius galimiems nacionalinio ir tarptautinio lygmens bendradarbiavimo projektams.  Numatoma, kad katalogas bus sukurtas dviem kalbomis (lietuvių ir anglų). LEKUS pateikė informaciją apie savo veiklą šiam leidiniui.

EKGT svetainėje pateikta naudinga medžiaga mokytojams, ugdytojams:

<http://ekgt.lt/svarbu/etnine-kultura-mokykloje/>

**Straipsniai, leidiniai**

2019 – 01 – 18 Straipsnis apie LEKUS veiklą „Etninė kultūra – ne tik močiučių pasakos“paskelbtas „Švietimo naujienose“.

2019-01-04 „Mokslo Lietuva“ Lietuvos pedagogų asociacijų, mokymo įstaigų vadovų asociacijų, Lietuvos tėvų forumo ir profesinių sąjungų atstovų susirinkimo viešas kreipimasis.

LEKUS Valdybos narė Alina Sinicė ir „Baltų šalelės“ komanda išleido knygelę vaikams „Mitinių būtybių užduočių knyga“.

**Veiklos planas 2019-2020 m. m.**

LEKUS planuoja toliau sėkmingai vystyti ir organizuoti kompetencijų kėlimo mokymus etninės kultūros ugdytojams, kūrybines stovyklas, kitus su etnine kultūra susijusius mokymus ir renginius, teorinius – praktinius seminarus bei konferencijas. Nuolat siūlome ugdytojams teikti nuo LEKUS projektus Kultūros tarybai , ŠMM, LMNŠC ir kt., tokiu būdu prisitraukiant lėšų aktualiai, naudingai ir įdomiai veiklai. Veiklos gairėmis gali tapti ir Seime vykusios konferencijos iškelti klausimai, jie aktualūs visai etninės kultūros ugdytojų sąjungai:

* Švietimo ir mokslo ministerijos 2012 m. patvirtintų pagrindinio ir vidurinio ugdymo etninės kultūros bendrųjų programų įgyvendinimas.
* Etninės kultūros ugdymo sampratos įteisinimas ir taikymas ilgosiose gimnazijose.
* Lietuvos mokinių etninės kultūros olimpiados organizavimas, vykdymas.
* Etnokultūrinio ugdymo pedagogų rengimo inicijavimas ir strategijos dėl kvalifikacijos tobulinimo šioje srityje parengimas.
* Privalomojo Etninės kultūros dalyko įvedimas į pradinį ugdymą.
* Etnokultūrinio ugdymo plėtra per neformalųjį ugdymą.
* Gerosios etnokultūrinio ugdymo patirties sklaida.

LEKUS pirmininkė Rūta Čėsnienė